Հավելված N 1

ՀՀ կառավարության 2022 թվականի\_\_\_\_\_\_\_\_\_\_\_\_\_\_\_ \_\_\_\_\_ի

N \_\_\_\_ Լ որոշման

**ԾՐԱԳԻՐ**

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԹՎԱՅԻՆ ԻՆՏԵՐԱԿՏԻՎ ՀԵՌՈՒՍՏԱՏԵՍՈՒԹՅԱՆ ԶԱՐԳԱՑՄԱՆ**

Բովանդակություն

[1. ՆԵՐԱԾՈՒԹՅՈՒՆ 2](#_Toc104815989)

[2. ԱՌԿԱ ԻՐԱՎԻՃԱԿ 2](#_Toc104815990)

[3. HBBTV ՀԱՄԱԿԱՐԳԻ ՆԿԱՐԱԳՐՈՒԹՅՈՒՆԸ 3](#_Toc104815991)

[4. ՄԻՋԱԶԳԱՅԻՆ ՓՈՐՁԸ 5](#_Toc104815992)

[5. HBBTV ՀԱՄԱԿԱՐԳԻ ՄԱՍՆԱԿԻՑՆԵՐ 5](#_Toc104815993)

[6. ԹՎԱՅԻՆ ԵԹԵՐԱՅԻՆ ՀԵՌԱՐՁԱԿՄԱՆ DVB-T2 ՑԱՆՑԻ ՕՊԵՐԱՏՈՐ 6](#_Toc104815994)

[7. ՀԵՌՈՒՍՏԱԸՆԿԵՐՈՒԹՅՈՒՆՆԵՐ 6](#_Toc104815995)

[8. HBBTV ԾԱՌԱՅՈՒԹՅՈՒՆ ՄԱՏՈՒՑՈՂ ՕՊԵՐԱՏՈՐՆԵՐ 7](#_Toc104815996)

[9. ԳՈՎԱԶԴԱՅԻՆ ԳՈՐԾԱԿԱԼՈՒԹՅՈՒՆՆԵՐ ԵՎ HBBTV ՀԱՄԱԿԱՐԳԻ ՇԱՀԱՌՈՒՆԵՐ 7](#_Toc104815997)

[11. ԹՎԱՅԻՆ ԻՆՏԵՐԱԿՏԻՎ ՀԵՌՈՒՍՏԱՏԵՍՈՒԹՅԱՆ ՆԵՐԴՐՄԱՆ ՃԱՆԱՊԱՐՀԱՅԻՆ ՔԱՐՏԵԶ 8](#_Toc104815998)

[12. ՓՈՐՁՆԱԿԱՆ ՆԵՐԴՐՈՒՄ 9](#_Toc104815999)

[13. HBBTV ԿՈՆՏԵՆՏ 10](#_Toc104816000)

[14. ՌԵՍՈՒՐՍՆԵՐ 10](#_Toc104816001)

[15. ԲՅՈՒՋԵ 11](#_Toc104816002)

[16. ԺԱՄԱՆԱԿԱՑՈՒՅՑ 12](#_Toc104816003)

[17. ՀԱՆՐԱՅԻՆ ԻՐԱԶԵԿՈՒՄ 12](#_Toc104816004)

[18. ՍՈՑԻԱԼԱԿԱՆ ԳՈՎԱԶԴ 12](#_Toc104816005)

[19. ՈՒՍՈՒՑՈՂԱԿԱՆ ԾՐԱԳՐԵՐ 13](#_Toc104816006)

[20. ԶԱՆԳԵՐԻ ԿԵՆՏՐՈՆ 13](#_Toc104816007)

[21. ԿԱՐԳԱՎՈՐՈՒՄՆԵՐ 13](#_Toc104816008)

[22. ՍՏԱՆԴԱՐՏՆԵՐ 14](#_Toc104816009)

[23. ԸՆԴՈՒՆԻՉՆԵՐԻ ՇՈՒԿԱ 14](#_Toc104816010)

[25. ԻՐԱՎԱՀԱՐԱԲԵՐՈՒԹՅՈՒՆՆԵՐ 14](#_Toc104816011)

[26. ՄՈՆԻԹՈՐԻՆԳ ԵՎ ՎԻՃԱԿԱԳՐՈՒԹՅՈՒՆ 15](#_Toc104816012)

[28. ՀԱՐՑՈՒՄՆԵՐ 15](#_Toc104816013)

[29. ԱՄՓՈՓՈՒՄ 16](#_Toc104816014)

## ՆԵՐԱԾՈՒԹՅՈՒՆ

1. Սույն փաստաթուղթը պարունակում է Հայաստանի Հանրապետությունում թվային ինտերակտիվ հեռուստատեսության զարգացման անհրաժեշտության հիմնավորումները և նկարագրում զարգացմանն ուղղված հիմնական միջոցառումները, դրանց կատարողներին և միջոցառումների իրականացման ժամկետները:

## ԱՌԿԱ ԻՐԱՎԻՃԱԿ

2. Հայաստանի Հանրապետությունում հեռուստատեսության զարգացումը պայմանականորեն կարելի է բաժանել երեք հիմնական փուլերի.

**1) Սև-սպիտակ հեռուստատեսություն**. գործել 1957 թվականից մինչև 1975 թվականը: Սա այն ժամանակաշրջանն է, երբ տանը հեռուստացույց ունենալը համարվել է ճոխություն: Հեռուստատեսությունը դեռևս չի համարվել տեղեկատվություն ստանալու հիմնական աղբյուր: Այն իր տարածվածությամբ զիջել է լարային ռադիոյին և տպագիր մամուլին:

**2) Գունավոր հեռուստատեսություն**. գործել է 1975 թվականից մինչև 2016 թվականը: Հենց այս փուլում հեռուստատեսությունը դարձավ բնակչության համար տեղեկատվություն ստանալու հիմնական միջոց: Դրա խոսուն ապացույցն է բնակչության 100 տոկոսի մոտ գոնե մեկ հեռուստացույցի առկայության փաստը:

**3) Թվային հեռուստատեսություն**. ներդրվել է 2016 թվականից և գործում է ներկայումս: DVB-T2 ստանդարտի թվային հեռարձակման ցանցի ներդրմամբ հեռուստադիտողին մատուցվեց թվային գերազանց որակի հեռուստատեսություն՝ որոշակի լրացուցիչ հնարավորություններով (օրինակ EPG):

3. Հանրապետությունում հեռուստատեսության զարգացման նշված փուլերը հիմնականում իրականացվել են միջազգային զարգացումներին համահունչ (1-ին և 2-րդ փուլերը նաև ԽՍՀՄ տարածքի զարգացումներին): Զարգացման յուրաքանչյուր փուլում հեռուստադիտողին առաջարկվել է կոնտենտի մատուցման նոր ձևաչափ՝ նախորդի համեմատ իր ունեցած առավելություններով:

4. Մեկ փուլից մյուսին անցումը հեռուստադիտողների համար ստեղծել է նաև որոշակի դժվարություններ՝ պայմանավորված հեռուստատեսային ընդունիչների և ընդունիչ անտենաների ձեռքբերման անհրաժեշտությամբ:


5. Սկսած 2016 թվականի հոկտեմբերի 26-ից Հայաստանի Հանրապետության տարածքում իրականացվում է հեռուստատեսային ալիքների թվային հեռարձակում: Սակայն, անալոգայինի համեմատ ունեցած իր որակական առավելություններով հանդերձ, այն դասվում է ավանդական գծային հեռուստատեսության շարքին, որն ադապտիվ չէ և չունի ինտերակտիվություն: Հիմնականում այդ պատճառով էլ թվային եթերային հեռուստատեսությունը, հատկապես երիտասարդության շրջանում, ներկայումս զիջում է հեռարձակման այլ հարթակներին, ինչպիսիք են IP TV-ն և OTT-ն: Փորձը ցույց է տալիս, որ հեռուստադիտողը ցանկանում է դիտել իր նախըտրած կոնտենտը՝ իր համար նախընտրելի ժամանակահատվածում:

6. Ներկայիս գործող թվային հեռուստատեսության ինտերակտիվության բաղադրիչի բացակայությունը հնարավոր է լրացնել հիբրիդ հեռարձակման լայնաշերտ հեռուստատեսային համակարգի ներդրմամբ՝ HBBTV (Hybrid Broadcasting and Broadband Television):

## 3. HBBTV ՀԱՄԱԿԱՐԳԻ ՆԿԱՐԱԳՐՈՒԹՅՈՒՆԸ

7. Հիբրիդ հեռարձակման լայնաշերտ հեռուստատեսային համակարգի ֆունկցիոնալ նկարագիրը բերված է Աղյուսակ 1-ում.

Աղյուսակ 1



8. Համակարգը գործում է հետևյալ սկզբունքով. DVB-T2 թվային ձևաչափով սփռվող գծային հեռուստատեսային ազդանշանի կազմում լրացուցիչ հաղորդվում է համապատասխան կոդ (HBBTV-ի կոդ), որն իրենից ներկայացնում է հղում տվյալ հեռուստաալիքի HBBTV հավելվածին: HBBTV կոդը հեռուստացույցի էկրանին արտացոլվում է կարմիր կետի տեսքով: Ընդ որում, կարմիր կետը արտացոլվում է DVB-T2 ստանդարտի բոլոր ընդունիչների էկրանին, անկախ այն բանից ընդունիչը համապատասխանում է HBBTV ստանդարտին, թե ոչ:

9. Հեռուստադիտողը ինտերակտիվ համակարգից հնարավորություն կունենա օգտվել, եթե իր հեռուստացույցը կամ թվային ընդունիչ սարքը համապատասխանում են HBBTV ստանդարտին և ունեն ինտերնետ հասանելիություն: Նշված պայմանների բավարարման դեպքում, հեռուստադիտողը, ցանկության դեպքում, հեռակառավարման վահանակի մեկ կոճակի սեղմամբ կմիանա տվյալ հեռուստաալիքի HBBTV հավելվածին:

10. Հավելվածն իրենից ներկայացնում է ինտերնետային կայք, որի մի հատվածում շարունակվում է ցուցադրվել եթերից ընդունված գծային հեռուստատեսային կոնտենտը, իսկ էկրանի մնացած հատվածներում կարող է արտացոլվել ինտերնետից ներբեռնվող այլ լրացուցիչ ինֆորմացիա:

11. HBBTV հավելվածի ներդրմամբ հեռուստաընկերությունը հնարավորություն է ստանում ձևավորել և հեռուստադիտողին մատուցել լսարանի ժամանակակից պահանջներին համապատասխան ինտերակտիվ կոնտենտ, մասնավորապես

1) Catch-Up և Time Shift

2) օպերատիվ լրատվություն

3) հաղորդումների թրեյլերներ (Rich EPG)

4) լրացուցիչ տեղեկատվություն (եղանակի տեսություն, տարադրամի փոխարժեք և այլն)

5) տեսավարձույթ (VoD)

6) սոցիալական ցանցերի մատչելիություն

7) կոմունալ վճարումներ

8) հարցումների անցկացում

9) E-Gov, E-Health, E-Dram, Dasaran.am

10) կրթական և ուսուցողական ծրագրեր

11) վիրտուալ տուրիզմ


12) ... և այլն

12. HBBTV հավելվածի ներդրումը հեռուստաընկերությանը հնարավորություն է ընձեռում ունենալ գովազդի տեղադրման նոր հարթակներ: Հավելվածը թույլ է տալիս իրականացնել նաև լսարանի իրական չափումներ:

## 4. ՄԻՋԱԶԳԱՅԻՆ ՓՈՐՁԸ

13. Համաձայն [www.hbbtv.org](http://www.hbbtv.org) պաշտոնական կայքի տվյալների (տես՝ Աղյուսակ 2), HBBTV համակարգը ներկայումս գործում է աշխարհի թվով 37 երկրներում (այդ թվում. Ֆրանսիա, Մեծ Բրիտանիա, Նիդերլանդներ, Շվեդիա, Նորվեգիա, Գերմանիա, Ռուսաստան), ևս 33 երկրներում համակարգի ներդրումը գտնվում է նախագծման փուլում:

Աղյուսակ 2



## 5. HBBTV ՀԱՄԱԿԱՐԳԻ ՄԱՍՆԱԿԻՑՆԵՐ

14. HBBTV համակարգի հիմնական մասնակիցներն են. թվային եթերային հեռարձակման DVB-T2 ցանցի օպերատորը, հանրային և մասնավոր հեռուստաընկերությունները, HBBTV ծառայություններ մատուցող օպերատորները, գովազդատուները: Կախված HBBTV համակարգի միջոցով մատուցվող ծառայությունների բնույթից, մասնակիցները ցանկը կարող է ընդլայնվել: Սույն բաժնում բերված են համակարգի մասնակիցներից յուրաքանչյուրին վերապահվող գործառույթները:

## 6. ԹՎԱՅԻՆ ԵԹԵՐԱՅԻՆ ՀԵՌԱՐՁԱԿՄԱՆ DVB-T2 ՑԱՆՑԻ ՕՊԵՐԱՏՈՐ

15. Հայաստանի Հանրապետությունում գործում է միայն պետության սեփականությունը համարվող թվային հեռուստատեսային հեռարձակման ցանցը, որը շահագործվում է Հայաստանի Հանրապետության բարձր տեխնոլոգիական արդյունաբերության նախարարության «Հայաստանի հեռուստատեսային և ռադիոհաղորդիչ ցանց» փակ բաժնետիրական ընկերության կողմից: Հետագայում, թվային հեռարձակման մասնավոր ցանցերի ստեղծման դեպքում, դրանք նույնպես կարող են իրենց ցանցերով սփռվող հեռուստաընկերությունների համար ստեղծել HBBTV համակարգին միանալու հնարավորություն (հարկ է նշել նաև, որ HBBTV համակարգը տեխնիկապես հնարավոր է ներդնել նաև արբանյակային DTH հեռարձակման ցանցերում, ինչպես նաև, մալուխային ցանցերում):

16. DVB-T2 ցանցի օպերատորը պետք է HBBTV համակարգին միացող յուրաքանչյուր հեռուստաընկերության թվային ազդանշանում ներդնի HBBTV կոդը, որը տրամադրվում է HBBTV օպերատորի կողմից: DVB-T2 ցանցի օպերատորը իր կողմից շահագործվող թվային հեռարձակման համակարգում տեղադրված համապատասխան ծրագրային ապահովման միջոցով պետք է իրականացնի նաև HBBTV ստանդարտին համապատասխանող ընդունիչների քանակի մոնիթորինգ:

## 7. ՀԵՌՈՒՍՏԱԸՆԿԵՐՈՒԹՅՈՒՆՆԵՐ

17. Ներկայումս Հայաստանի Հանրապետության տարածքում թվային եթերային հեռարձակում են իրականացնում. հանրապետական սփռման թվով 8, մայրաքաղաքային սփռման թվով 10 և մարզային սփռման թվով 7 հեռուստաալիքներ: Ինչպես արդեն նշվեց, բոլոր հեռուստաալիքները հեռարձակվում են պետության սեփականությունը համարվող թվային հաղորդիչ ցանցի միջոցով:

18. HBBTV համակարգին միացող հեռուստաընկերությունները պետք է իրականացնեն հեռուստադիտողին մատուցվող լրացուցիչ WEB կոնտենտի ձևավորումը և առաջխաղացումը, որտեղից HBBTV օպերատորի կողմից մշակվող HBBTV հավելվածը (Application) պետք է վերցնի ինֆորմացիան և արտացոլի հեռուստացույցի էկրանին: Catch-Up, Time Shift, VoD և նմանատիպ ծառայությունների մատուցման պարագայում հեռուստաընկերությունը պետք է ստեղծի կամ վարձակալի նաև համապատասխան ունակությամբ ինֆորմացիայի պահոցներ (Storage):

## 8. HBBTV ԾԱՌԱՅՈՒԹՅՈՒՆ ՄԱՏՈՒՑՈՂ ՕՊԵՐԱՏՈՐՆԵՐ

19. HBBTV օպերատորները տրամադրում են DVB-T2 ցանցով հաղորդվող HBBTV կոդերը, հեռուստաընկերությունների պահանջների համապատասխան մշակում են HBBTV հավելվածները, տրամադրում են համապատասխան ծրագրային ապահովումներ, որոնց միջոցով հնարավոր է իրականացնել DVB-T2 ցանցի ընդգրկման գոտում գտնվող HBBTV ստանդարտի ընդունիչների քանակական մոնիթորինգ:

20. Հայաստանի Հանրապետությունում գործող HBBTV օպերատորներ առկա չեն, ուստի համակարգի ներդրման ժամանակ անհրաժեշտ կլինի մրցութային եղանակով ներգրավել եվրոպական երկրներում գործող օպերատորներից մեկին կամ մի քանիսին:

## 9. ԳՈՎԱԶԴԱՅԻՆ ԳՈՐԾԱԿԱԼՈՒԹՅՈՒՆՆԵՐ ԵՎ HBBTV ՀԱՄԱԿԱՐԳԻ ՇԱՀԱՌՈՒՆԵՐ

21. Ինտերակտիվ հեռուստատեսության HBBTV համակարգի ներդրմամբ գովազդատուների համար ստեղծվում են գովազդի տեղադրման նոր հարթակներ, ինչպես նաև, ինտերնետային գովազդը հեռուստացույցի էկրան տեղափոխելու հնարավորություն: Ստեղծվում է նաև նոր տիպի ինտերակտիվ գովազդի տեղադրման հնարավորություն:

22. HBBTV համակարգի հիմնական շահառուներն են համարվում հեռուստաընկերությունները, գովազդատուները, ինչպես նաև, հեռուստադիտողները: Չնայած հեռուստաընկերությունները HBBTV համակարգը ներդնելու համար պետք է կատարեն ինչպես միանվագ ներդրումներ, այնպես էլ ընթացիկ ծախսեր, այնուամենայնիվ վերջիններիս համար ստեղծվում է մրցակցության նոր դաշտ և հեռուստալսարանի ընդլայնման նոր հնարավորություն: Միաժամանակ, համակարգի ներդրմամբ հեռուստաընկերությունների համար լրացուցիչ եկամուտ ստանալու հնարավորություն է ստեղծվում:

23. Գովազդատուների համար ստեղծվում են գովազդի տեղադրման և առաջխաղացման նոր հարթակներ, ընդլայնվում է ինտերնետային գովազդի լսարանը, հնարավորություն է ընձեռնվում ստեղծել նոր տիպի ինտերակտիվ գովազդային կոնտենտ:

24. Հեռուստադիտողները HBBTV ստանդարտին համապատասխանող ընդունիչի ձեռքբերման համար կատարելով միանվագ ծախս և վճարելով ինտերնետի համար, հնարավորություն է ստանում օգտվել հեռուստացույցի միջոցով մատուցվող բազմապիսի ինտերակտիվ ծառայություններից:

## 11. ԹՎԱՅԻՆ ԻՆՏԵՐԱԿՏԻՎ ՀԵՌՈՒՍՏԱՏԵՍՈՒԹՅԱՆ ՆԵՐԴՐՄԱՆ ՃԱՆԱՊԱՐՀԱՅԻՆ ՔԱՐՏԵԶ

25. Թվային ինտերակտիվ հեռուստատեսության HBBTV համակարգի ներդրման ճանապարհային քարտեզն արտացոլված է Աղյուսակ 3-ում բերված կառուցվածքային սխեմայում, որտեղ ներկայացված էյ ուրաքանչյուր միջոցառման հիմնավորումը, հակիրճ բնութագիրը և իրականացման պատասխանատուները:

Աղյուսակ 3

## 12. ՓՈՐՁՆԱԿԱՆ ՆԵՐԴՐՈՒՄ

26. Սույն ծրագրով նախատեսվում է թվային ինտերակտիվ հեռուստատեսության համակարգը փորձնական ներդնել «Հայաստանի հանրային հեռուստաընկերություն» ՓԲԸ ընկերության Հ1 ալիքի եթերում: Համակարգի փորձնական ներդրումը հիմնական շահառուներին հնարավորություն կընձեռնի ավելի առարկայական ծանոթանալ վերջինիս հնարավորություններին: Փորձնական ներդրմամբ հնարավոր կլինի նախապես ի հայտ բերել և կարգավորել հնարավոր տեխնիկական խնդիրները, կարգավորել ընդունիչ սարքավորումների շուկան, վարել համակարգին միացված ընդունիչների վիճակագրությունը, ավելի առարկայական գնահատել հնարավոր ռիսկերը և այլն:

27. Թվային ինտերակտիվ հեռուստատեսության համակարգի փորձնական ներդրումը նախատեսվում է իրականացնել մեկ տարի ժամկետով։ Ի դեպ, փորձնական ներդրման փուլում մասնավոր հեուստաընկերությունները ցանկության դեպքում նույնպես, սեփական միջոցներով, կարող են իրենց հեռուստաալիքների եթերում ներդնել համակարգը:

## 13. HBBTV ԿՈՆՏԵՆՏ

28. «Հայաստանի հանրային հեռուստաընկերություն» ՓԲ ընկերության մասնագետների հետ համատեղ աշխատանքային քննարկումների արդյունքում որոշվել է փորձնական ներդրման փուլում ընտրել այնպիսի կոնտենտ, որը չի պահանջի հանրային հեռուստաընկերության տեխնիկական պարկում իրականացնել զգալի տեխնիկական վերազինում։

29. Փորձնական ներդրման փուլում նախատեսվում է HBBTV համակարգի միջոցով հեռուստադիտողին մատուցել հետևյալ կոնտենտը.

1) հաղորդումների թրեյլերներ (Rich EPG)

2) «Հայաստանի հանրային հեռուստաընկերության» լրատվական ալիքի ինտերնետ-հոսք (Stream)

30. Rich EPG-ն հեռուստադիտողին հնարավորություն կընձեռնի մինչև մեկ րոպե տևողությամբ թրեյլերների միջոցով նախապես ծանոթանալ հեռուստատեսային հաղորդումների բովանդակությանը և պլանավորել դրանց դիտումը, իսկ լրատվական ալիքի ներդրումը այն հասանելի կդարձնի ՀՀ մարզերի բնակչությանը։

## 14. ՌԵՍՈՒՐՍՆԵՐ

31. Թվային ինտերակտիվ հեռուստատեսության փորձնական ներդրման փուլում նախատեսվում է օգտագործել հետևյալ ռեսուրսները.

1) «Հայաստանի հանրային հեռուստաընկերություն» ՓԲԸ՝ կոնտենտի պատրաստում, կոնտենտի առաջխաղացում, կոնտենտի տրամադրում HBBTV օպերատորին, սոցիալական գովազդ, հեռուստադիտողի հետ հետադարձ կապ։

2) HBBTV օպերատոր՝ հավելվածների պատրաստում, համակարգի ներդրում, համակարգի սպասարկում։ Հաշվի առնելով, որ ՀՀ-ում ներկայումս առկա չեն այս տիպի գործունեություն իրականացնող մասնագիտացված ընկերություններ, HBBTV օպերատորի ընտրությունն անհրաժեշտ է կատարել եվրոպական ընկերություններից։ Սույն ծրագրի մշակման ժամանակ տեխնիկական, ֆինանսական և կազմակերպչական հարցերի շուրջ խորհրդակցություններն իրականացվել են սլովենական Castolla d.o.o. ընկերության հետ։

3) «Հայաստանի հեռուստատեսային և ռադիոհաղորդիչ ցանց» ՓԲԸ՝ համակարգի ներդրում, սպասարկում, հեռուստադիտողի հետ հետադարձ կապ, վիճակագրության վարում։

## 15. ԲՅՈՒՋԵ

32. Թվային ինտերակտիվ հեռուստատեսության փորձնական ներդրման համար ֆինանսական միջոցներ կպահանջվեն միայն HBBTV հավելվածների մշակման, համակարգի ներդրման և համակարգի սպասարկման համար։ Համաձայն, Castolla d.o.o. ընկերության առաջարկի ներդրումների ծավալը կկազմի 28 300 եվրո, առանց ԱԱՀ-ի (Հավելված 1), այդ թվում.

1) Հավելվածների մշակում, համակարգի ներդրում՝ 21 100 եվրո,

2) Համակարգի սպասարկում (1 տարի ժամկետով)՝ 7 200 եվրո։

33. «Հայաստանի հանրային հեռուստաընկերություն» և «Հայաստանի հեռուստատեսային և ռադիոհաղորդիչ ցանց» ՓԲ ընկերությունների կողմից իրականացվելիք աշխատանքները հիմնականում կկատարվեն ընկերությունների ուժերով և տեխնիկական պարկում առկա ռեսուրսներով։ Համակարգի գործարկման ժամանակ հնարավոր է «Հայաստանի հանրային հեռուստաընկերություն» ՓԲ ընկերության տեխնիկական պարկում մասնակի վերազինում իրականացնելու անհրաժեշտություն առաջանա, որի ծախսերը ներառված չեն վերոհիշյալ հաշվարկում։

## 16. ԺԱՄԱՆԱԿԱՑՈՒՅՑ

34. Համաձայն Castolla d.o.o. ընկերության տեխնիկա-տնտեսական առաջարկի համակարգի ներդրման ժամկետը՝ ներառյալ հավելվածների մշակումը, կկազմի չորս ամիս՝ ֆինանսավորման պահից։

## 17. ՀԱՆՐԱՅԻՆ ԻՐԱԶԵԿՈՒՄ

35. Թվային ինտերակտիվ հեռուստատեսության համակարգի փորձնական ներդրմանը զուգահեռ պետք է սկսվեն իրականացվել հանրային իրազեկման միջոցառումները: Խնդիրը՝ հեռուստադիտողին, ով համակարգի ներդրման հիմնական շահառուներից է, առավել մատչելի կերպով ներկայացնել ինտերակտիվ հեռուստատեսության բոլոր լրացուցիչ հնարավորությունները, ինչպես նաև, աջակցել ընդունիչ սարքավորումների ընտրության հարցում:

36. Հանրային իրազեկումը նախատեսվում է իրականացնել սոցիալական գովազդային հոլովակների և ուսուցողական ծրագրերի միջոցով: Հոլովակների տարածումը ինչպես հեռուստատեսությամբ, այնպես էլ սոցիալական ցանցերի միջոցով:

## 18. ՍՈՑԻԱԼԱԿԱՆ ԳՈՎԱԶԴ

37. Համակարգի փորձնական ներդրման փուլում սոցիալական գովազդային հոլովակների պատրաստումը նպատակահարմար է իրականացնել «Հայաստանի հանրային հեռուստաընկերություն» ՓԲԸ ռեսուրսներով, իսկ տարածումը՝ Հ1 ալիքի եթերում և սոցիալական ցանցերով:

38. Եթե ինտերակտիվ հեռուստատեսության համակարգի փորձնական ներդրման փուլում մասնավոր հեռուստաընկերությունները նույնպես ցանկություն հայտնեն ներդնել այն, ապա վերջիններիս կողմից ծավալվելիք գովազդային արշավը նույնպես կնպաստի հեռուստադիտողի իրազեկմանը:

39. Սոցիալական գովազդային արշավին զուգահեռ, նպատակահարմար է նաև մեծ հեռուստալսարան ունեցող հաղորդումների և շոու-ծրագրերի եթերներում կազմակերպել համապատասխան քննարկումներ:

## 19. ՈՒՍՈՒՑՈՂԱԿԱՆ ԾՐԱԳՐԵՐ

40. Ուսուցողական ծրագրերը նպատակահարմար է կազմակերպել հանրապետության ավագ դպրոցներում: Ծրագիրը պետք է ունենա ինչպես տեսական մաս, որը կներկայացնի թվային ինտերակտիվ հեռուստատեսության համակարգի հնարավորությունները, այնպես էլ գործնական մաս, երբ ցուցադրական ստենդի վրա աշակերտները հնարավորություն կունենան գործնականում օգտվել համակարգի հնարավորություններից: Այս ուսուցողական ծրագրերը հետագայում կօգնեն նաև ընդունիչ սարքավորումների ընտրության հարցում:

41. Ի դեպ, ուսուցման այս մեթոդը որոշ եվրոպական երկրներում կիրառվել է թվային հեռուստատեսության ներդրման ժամանակ:

## 20. ԶԱՆԳԵՐԻ ԿԵՆՏՐՈՆ

42. Զանգերի կենտրոնը (Call-Center) նախատեսված է հեռուստադիտողին ընդունիչ սարքավորումների ձեռքբերման, տեղադրման և համալարման ժամանակ տեխնիկական աջակցություն ցուցաբերելու համար:

43. Զանգերի կենտրոնում կուտակվող ինֆորմացիայի վերլուծության միջոցով հնարավոր կլինի նաև ի հայտ բերել և կարգավորել առանձին տեխնիկական և կազմակերպչական խնդիրները: Զանգերի կենտրոնի միջոցով կապահովվի նաև հեռուստադիտողի հետ հետադարձ կապը:

44. Համակարգի փորձնական ներդրման ժամանակ հեռուստադիտողի հետ հետադարձ կապի համար նպատակահարմար է օգտագործել «Հայաստանի հեռուստատեսային և ռադիոհաղորդիչ ցանց» և «Հայաստանի հանրային հեռուստաընկերություն» ՓԲ ընկերությունների ռեսուրսները։

## 21. ԿԱՐԳԱՎՈՐՈՒՄՆԵՐ

45. Թվային ինտերակտիվ հեռուստատեսության համակարգի ներդրմամբ հեռուստադիտողին, գծային հեռուստատեսության հետ զուգահեռ, մատուցվելու է նաև նոր տիպի կոնտենտ, ուստի այն հնարավոր է ունենա համապատասխան օրենսդրական և այլ տիպի կարգավորումների կարիք: Կարգավորումների համար հիմք կարող են ծառայել համակարգի փորձնական գործարկման փուլում ի հայտ եկած նոր հանգամանքները:

## 22. ՍՏԱՆԴԱՐՏՆԵՐ

46. Ինտերակտիվ հեռուստատեսության HBBTV համակարգի համապատասխան ստանդարտների ընդունմամբ պետք է կարգավորվեն հեռուստաընկերությունների, WEB ռեսուրսների մատակարարների, HBBTV օպերատորների, DVB-T2 թվային ցանցի օպերատորի (ների), գովազդատուների և հեռուստատեսային ընդունիչ սարքավորումների համակցումները:

## 23. ԸՆԴՈՒՆԻՉՆԵՐԻ ՇՈՒԿԱ

47. Թվային ինտերակտիվ հեռուստատեսության համակարգի հաջող և սահուն ներդրման հիմնական գրավականներից մեկը դա ընդունիչ սարքավորումների շուկայի ձևավորումն ու համապատասխան կարգավորումն է:

48. 2022 թվականի մարտի 29-ից ապրիլի 4-ը ընկած ժամանակահատվածում իրականացվել է հեռուստատեսային ընդունիչների վաճառքով զբաղվող երեք խոշոր խանութների՝ ԶիգԶագ, Վեգա, ՎԼՎ, ինտերնետային կայքերում ներկայացված մոդելների ուսումնասիրություն։

49. Դիտարկված հեռուստացույցների 322 մոդելից HBBTV համակարգի հնարավորություն ունի 210-ը, ինչը կազմում է շուրջ 65 %-ը:

50. Անհրաժեշտ է սահմանել խելամիտ ժամկետ, որից հետո Հայաստանի Հանրապետություն ներկրվող կամ Հայաստանի Հանրապետությունում արտադրվող հեռուստատեսային ընդունիչ սարքավորումները (կցուրդ սարքեր և հեռուստացույցներ) համապատասխանեն ներդրվող թվային ինտերակտիվ հեռուստատեսության համակարգին:

## 25. ԻՐԱՎԱՀԱՐԱԲԵՐՈՒԹՅՈՒՆՆԵՐ

51. Թվային ինտերակտիվ հեռուստատեսության համակարգի ներդրմամբ մասնակիցների միջև, ինչպես նաև, մասնակիցների և շահառուների միջև առաջանում են նոր տիպի իրավահարաբերություններ, որոնք հնարավոր է լրացուցիչ նոր կարգավորումներ պահանջեն: Կարգավորման ենթակա են նաև հեռուստադիտողների և ինտերնետ ծառայությունների մատակարարների միջև իրավահարաբերությունները:

## 26. ՄՈՆԻԹՈՐԻՆԳ ԵՎ ՎԻՃԱԿԱԳՐՈՒԹՅՈՒՆ

52. Ինտերակտիվ հեռուստատեսության համակարգի ներդրման արդյունավետությունը գնահատելու, ինչպես նաև, առանձին լուծումներ շտկելու նպատակով նախատեսվում է իրականացնել մոնիթորինգ՝ սկսած համակարգի փորձնական գործարկման պահից: Մոնիթորինգը նախատեսվում է իրականացնել վիճակագրական վերլուծությունների, սոցիալական հարցումների և հեռուստադիտողի հետ հետադարձ կապի միջոցով:

53. Ինտերակտիվ հեռուստատեսության HBBTV համակարգը տրամադրում է որոշակի գործիքակազմ վիճակագրական վերլուծությունների իրականացման համար: Մասնավորապես, հնարավոր է գնահատել համակարգին միացված հեռուստատեսային ընդունիչների քանակը, ինտերակտիվ հավելվածներից օգտվելու հաճախականությունը, հեռուստաալիքների դիտողականությունը և այլն:

54. Որոշ տվյալներ անհրաժեշտ կլինի հեռուստաընկերություններից ստանալ վիճակագրական հաշվետվությունների տեսքով:

55. Նշված տվյալների վերլուծության արդյունքում հնարավոր կլինի գնահատել համակարգի արդյունավետությունը:

## 28. ՀԱՐՑՈՒՄՆԵՐ

56. Պարբերաբար սոցիալական հարցումներ նախատեսվում է իրականացնել ինչպես ինտերակտիվ հեռուստատեսության համակարգից օգտվող հեռուստադիտողների շրջանում, այնպես էլ համակարգին դեռևս չմիացած հեռուստադիտողների շրջանում: Ընդ որում, առաջին դեպքում հարցումների իրականացման համար հնարավոր է օգտվել HBBTV համակարգի հնարավորություններից:

57. Հարցումների նպատակն է գնահատել համակարգի արդյունավետությունը, անհրաժեշտության դեպքում, մատուցվող ծառայությունները համապատասխանեցնել հեռուստադիտողի պահանջներին:

## 29. ԱՄՓՈՓՈՒՄ

58. Թվային ինտերակտիվ հեռուստատեսության HBBTV համակարգի ներդնումը էականորեն կբարձրացնի եթերային հեռուստատեսության գրավչությունը, հնարավորություն կստեղծի ինտերնետ հեռարձակման առավելությունները տեղափոխել հեռուստացույցի էկրան, ստեղծել ժամանակակից հեռուստալսարանի պահանջներին համապատասխան կոնտենտ, հեռուստաընկերությունների համար կհանդիսանա լրացուցիչ եկամտի աղբյուր:

59. Համակարգի ներդրումը նոր հնարավորությունների կստեղծի նաև տեղական IT ընկերությունների համար, որոնք կարող են մշակել ինչպես առանձին HBBTV հավելվածներ, այնպես էլ հետագայում դառնալ HBBTV օպերատորներ և գործունեություն ծավալեն Հայաստանում և տարածաշրջանի այլ երկրներում: